
"Az istenek a fejükre estek" - J. P. Rameau La Folie karakterének előadói vizsgálata

Kulcsszavak: őrület a barokkban; Jean-Philippe Rameau; isteni őrület; újraértelmezett mitológia; zenei groteszk
Az őrület témája, az emberi értelem és az érzelmek határvidékének feltérképezése, régóta lenyűgözi a művészeket és gondolkodókat. A barokk korszak – mely fő érdeklődési területem - különösen érzékeny volt az ilyen szélsőséges lelkiállapotok iránt.Az őrület ebben az időszakban főként a tragikum eszköze volt, ám Rameau Platea című operájában Bolondság (La Folie) karaktere ezt a toposzt teljesen más kontextusba helyezi, és kutatásom fő célja ennek feltárása volt.
Az opera az őrület témáját a barokk zene keretein belül groteszk humorral és mély filozófiai tartalommal jeleníti meg.  A dolgozatban  bemutatom, hogy Rameau Bolondság figurája párhuzamba állítható Rotterdami Erasmus A balgaság dicsérete című művével, ahol a bolondság paradox módon az igazság kimondásának és a társadalmi kritika eszköze.Több küldöldi tanulmányban csupán utalásokkal találkoztam a két művet illetően. Saját eredménynek tulajdonítom, hogy ez megközelítés kapcsolódik az itáliai barokk „isteni őrület” filozófiájához is, amely szerint az elme zavara a kreatív zsenialitás forrása lehet. A kutatás feltárta, hogy Bolondság szerepe destabilizálja a hagyományos mitológiai narratívát, az általa használt humoros és groteszk elemek megkérdőjelezik a mitológiai történetek morális tanulságait. Saját eredménynek tulajdonítom még Apolló lírája jelentőségének mélyebb vizsgálatát, a hangszer szimbolikája adja alapját az "isteni őrülettel" való párhuzamnak. Rameau ezen a metaforán keresztül mutatja meg alkotás közben felmerülő „őrület” szépségét és értelmét. Bemutatom a külföldön már elfogadott gondolatot, miszerint a figura ironikus módon válaszol Rameau-t ért kritikákra, amelyek bonyolult harmóniavilágát és formanyelvét illették. Ezáltal a karakter egyszerre válik az őrület és a művészi zsenialitás metaforájává, valamint a szerző önreflektív önarcképévé.  Dolgozatomban kitérek arra is, hogyan válik Bolondság a barokk színpadi komédia kulcsfigurájává, aki a zenei káosz és szeszély eszközeivel reflektál az emberi viselkedésre, miközben társadalmi kritikát fogalmaz meg. A dolgozat részletesen elemzi az ária előadói aspektusait, rámutatva az előadóművésztől megkövetelt technikai felkészültségre és értelmezési szabadságra. 
Összességében a kutatás megmutatja, hogy Rameau Bolondság karaktere egyszerre értelmezhető mitológiai paródiaként, filozófiai metaforaként és zenei innovációként, amely a barokk opera műfaji határain túlmutatva az értelem és az érzelmek határvidékének komplex feltárását valósítja meg.



